REGULAMENT DE ORGANIZARE
Concurs de creaţie literar-artistică şi eseu „În lumea lui Făt-Frumos“, ediția a XII-a, 2026
Poz. 625, pag. 14 în CPEEI 2025-2026

Argument
În conformitate cu activitatea cercurilor de lectură/creație literară și a orelor de limba română (având în programă redactarea textelor imaginative, eseuri argumentative), proiectul constituie o modalitate prin care elevii din diferite categorii etnice și sociale, inclusiv cu CES, să-şi demonstreze aptitudinile de a realiza și prezenta convingător astfel de texte, răspunzând nevoii de a aplica aceste abilităţi în diferite contexte, interdisciplinar. Secțiunea de eseu social contribuie la conştientizarea unor nevoi şi probleme, cu propuneri de soluţionare/ameliorare prezentate și argumentate în cadrul mesei rotunde televizate. Proiectul îmbină aspectul practic cu cel teoretic, promovând spiritul civic, urmărind latura formativă în dezvoltarea personalităţii elevilor ca membri de bază ai societăţii, pe care să o facă mai bună, mai responsabilă. Pentru cadrele didactice, constituie un schimb de experiență valorificat atât printr-o lucrare publicată în revista concursului, cât și prin participarea alături de elevi la un atelier online pe data de 14 martie (pe platforma zoom) legat de tema şi activităţile proiectului şi la masa rotundă pe data de 26 iunie 2026, la care va fi invitat şi un scriitor care să împărtăşească celor prezenţi aspecte şi momente semnificative din activitatea sa. 
Puncte tari: experiența organizatorului în derularea și participarea la concursuri, implicarea elevilor în activităţi extraşcolare, dezvoltarea relaţiilor interetnice şi atitudinilor prosociale.
           Oportunităţi: posibilitatea de dezvoltare personală, schimburi de experienţă, interrelaţionări pozitive între participanţi, întâlnirea cu un autor care să le cultive pasiunea pentru scris şi citit, să le dezvăluie aspecte importante legate de scriere ca proces şi produs artistic.
Scop: formarea unui tânăr capabil să-şi utilizeze eficient şi creativ abilităţile de comunicare orală şi scrisă, să-şi dezvolte atitudini prosociale (toleranța, respectul, compasiunea faţă de semeni).
Grup țintă: elevi ai claselor V-XII de diferite etnii şi din diferite categorii sociale, inclusiv elevi cu CES, şi 55 cadre didactice din şcoli, licee, palate şi cluburi ale copiilor.
Secţiunile concursului
1) crearea unui basm original, de maximum 3 pagini (ciclu gimnazial)/4 pagini (ciclu liceal);
2) rescrierea/parodierea unui basm consacrat din literatura română sau universală, de maximum 3 pagini (ciclu gimnazial)/4 pagini (ciclu liceal);
3) basm în versuri/poezie despre lumea basmului, de maximum 3 pagini (ciclu gimnazial şi liceal);
4) basm ilustrat: redactarea unui basm de maximum 3 pagini (ciclu gimnazial şi liceal), însoţit de o compoziţie plastică (în orice tehnică: desen în culori, pictură, grafică, inclusiv grafică pe calculator) redând o scenă, unul sau mai multe personaje din basmul propriu, preferabil pe aceeaşi pagină cu textul; 
5) benzi desenate, realizate manual sau digital, redând un basm original sau consacrat, încadrarea în pagină la alegerea autorului/autorilor, maximum 3 pagini (ciclu gimnazial)/4 pagini (ciclu liceal);  
6) eseu social, cu tema „Dacă aş fi Făt-Frumos“, tratând diferite aspecte ale realităţii contemporane, cu probleme specifice (discriminare, sărăcie, nevoia de întrajutorare, etc.), de maximum 3 pagini.
Se vor puncta următoarele aspecte:	 originalitatea şi expresivitatea – 30 puncte; încadrarea în temă – 10 puncte; alegerea unui titlu sugestiv – 10 puncte; respectarea caracteristicilor de conţinut şi limbaj specifice basmului (la primele cinci secţiuni) sau ale redactării unui eseu (ultima secţiune) – 30 puncte; coerenţa, echilibrul şi mesajul transmis – 20 puncte. 
Redactarea lucrărilor se va face în format A4, la un rând, cu margini egale de 20 mm, cu diacritice, titlul scris cu majuscule (Times New Roman, 14 Bold), iar textul cu Times New Roman 12. Numele autorului/autorilor, clasa, şcoala, judeţul, cadrul didactic îndrumător, numărul de telefon și e-mailul cadrului didactic îndrumător vor fi trecute în josul paginii/la finalul lucrării (toate aceste date figurând și în fișa de înscriere sau într-un tabel, dacă sunt mai mulți participanți). Lucrările nesemnate, dar și cele copiate de pe Internet sau din alte surse, vor fi descalificate! Un elev poate participa la mai multe secţiuni, la fiecare secţiune pot participa şi echipe de câte doi elevi. Fiecare cadru didactic coordonator, căruia îi revine sarcina de a face o selecţie a lucrărilor înainte de a le expedia (selecție ce poate fi făcută și la nivelul instituției/județului), poate înscrie cel mult cinci creaţii ale elevilor pentru fiecare secţiune a concursului.
La secţiunile 4) basm ilustrat şi 5) benzi desenate, evaluarea se va face separat, luându-se în considerare nu doar corectitudinea şi expresivitatea textului (vezi punctajul de mai sus), care va avea prioritate față de ilustrație, ci şi aspecte ce ţin de arta plastică: elemente de construcţie – 30 puncte; unitatea compoziţiei – 20 puncte; originalitate – 20 puncte; limbaj plastic expresiv, îngrijit – 20 puncte;
încadrarea în temă – 10 puncte. 
Schimb de experiență, referate și comunicări (publicate în revista cu ISSN a concursului) - cadre didactice:
1) redactarea unui eseu de maximum 4 pagini în care să interpreteze în notă personală teme, motive, orice alte elemente specifice basmului (de exemplu: Caracterul moralizator al basmului, Basmul ca aventură iniţiatică, Simbolismul unor obiecte, numere, Rolul basmului în formarea viziunii despre lume şi viaţă, etc.), caracteristici și exemple de redactare a eseului argumentativ sau a unui text liric; 
2) exemple de bune practici, metode inovative și activități de lucru cu elevii axate pe predarea-învățarea-evaluarea basmului în mediul formal sau nonformal, indiferent de vârstă/ciclu de şcolarizare;
3) exemple de bune practici, metode inovative și activități de lucru cu elevii axate pe implicarea în acțiuni/proiecte de incluziune și sprijinire a grupurilor sociale vulnerabile (vizând dezvoltarea spiritului civic, voluntariat, cetățenie democratică etc.), pentru cadrele didactice de diferite specializări. 

La toate secţiunile, lucrările vor fi însoţite de fişa de înscriere și procesul-verbal de preselecție la etapa județeană/a unei etape de preselecție realizată de organizatorul județean/regional al proiectului, sau a fost singurul înscris dintr-un județ/sector (adeverință de la ISJ/ISMB pentru național/regional). Data limită până la care pot fi expediate lucrările este: 30 mai 2026 (data poştei), pe adresa: CLUBUL COPIILOR MEDGIDIA, Str. Rahovei nr. 9A, cod 905600, loc. Medgidia, judeţul Constanţa, cu menţiunea: Pentru concursul „În lumea lui Făt-Frumos“. Pentru tipărirea textului/textelor în revista cu ISSN conţinând lucrările premiate și referatele cadrelor didactice, care va fi distribuită în format electronic, acestea vor fi trimise până la începutul lunii iunie şi pe adresa de e-mail em280577@yahoo.com (lucrările la secţiunile basm ilustrat şi benzi desenate vor fi scanate). Nu se percepe taxă de participare! 
Juriul va fi alcătuit din cadre didactice de limba şi literatura română şi arte plastice din instituţiile partenere: Clubul Copiilor Medgidia, Liceul Tehnologic „Pontica“ din Constanţa, Şcoala Gimnazială „Constantin Brâncuşi“ Medgidia și Liceul Tehnologic „Dacia“ Pitești. Echipa de proiect își asumă atribuţiile de evaluare și clasificare a lucrărilor, mediatizare şi diseminare a rezultatelor, realizare şi expediere a diplomelor, adeverinţelor, cărților și revistei concursului. Festivitatea de premiere va avea loc la Casa de Cultură „I.N. Roman“ Medgidia, vineri, 26 iunie 2026, ora 11,00, după festivitate premianții și cadrele didactice fiind invitați la o masă rotundă televizată (participare mixtă: directă şi online) în care vor împărtăşi informaţii, păreri, experienţe de viață sau din derularea activităților școlare și extrașcolare; vor avea, în plus, ocazia de purta un dialog despre lectură şi scriere cu un autor de cărţi pentru copii, invitat special.

